《九日谩兴》
明代·张吉

乌有先生著布袍，躯长八尺胆气豪。翩然骑鹤历九皋，笑谈霞气超蓬蒿。

骖麟翳凤列仙曹，不徐不亟帝所褒。玉童婉娈鸾笙号，月瓢冷浴紫金膏。

北斗杓星手所操，黄流倒泻沧海涛。安期巨枣金母桃，攫而食之侔啖芼。

腰间珌琫金错刀，剸犀执象刲鲸鳌。下瞰八极了莫逃，秕糠扫荡轻于毛。

悬车欹侧赤焰韬，先驱负弩旋旌旄，下来两腋风萧颾。

君不闻龙井山头万株菊，寒香尽入高人腹。

作者简介：（1451—1518）江西馀干人，字克修，号翼斋，别号古城。成化十七年进士。授工部主事，官至贵州布政使。精研诸经及宋儒著作。尝曰“不读五经，遇事便觉窒碍”。有《陆学订疑》、《古城集》。